## Odluka o prodaji poslovnih prostora u vlasništvu Republike Hrvatske u zgradama namijenjenim stambenom zbrinjavanju hrvatskih branitelja iz Domovinskog rata i članova njihovih obitelji

### NN 37/2006 (3.4.2006.), Odluka o prodaji poslovnih prostora u vlasništvu Republike Hrvatske u zgradama namijenjenim stambenom zbrinjavanju hrvatskih branitelja iz Domovinskog rata i članova njihovih obitelji

# VLADA REPUBLIKE HRVATSKE

**912**

Na temelju članka 10. i članka 30. stavka 2. Zakona o Vladi Republike Hrvatske
(»Narodne novine«, br. 101/98, 15/2000, 117/2001, 199/2003 i 30/2004) i članka
35. stavka 2. Zakona o vlasništvu i drugim stvarnim pravima (»Narodne novine«,
br. 91/96, 68/98, 137/99, 22/2000, 73/2000 i 114/2001), Vlada Republike Hrvatske
je na sjednici održanoj 28. ožujka 2006. godine donijela

## ODLUKU

### O PRODAJI POSLOVNIH PROSTORA U VLASNIŠTVU REPUBLIKE HRVATSKE U ZGRADAMA NAMIJENJENIM STAMBENOM ZBRINJAVANJU HRVATSKIH BRANITELJA IZ DOMOVINSKOG RATA I ČLANOVA NJIHOVIH OBITELJI

I.

Ovlašćuje se Ministarstvo zaštite okoliša, prostornog uređenja i graditeljstva
prodati poslovne prostore (poslovne prostorije, garaže i garažno parkirna
mjesta) izgrađene iz sredstava namijenjenih za stambeno zbrinjavanje hrvatskih
branitelja iz Domovinskog rata i članova njihovih obitelji, a koji ne pripadaju
funkcionalnoj cjelini stanova namijenjenih stambenom zbrinjavanju hrvatskih
branitelja iz Domovinskog rata i članova njihovih obitelji.

II.

Poslovni prostori iz točke I. ove Odluke prodaju se putem jav­nog nadmetanja.
Početna cijena za javno nadmetanje utvrdit će se po procjeni ovlaštenog sudskog
vještaka.
Najpovoljnijom ponudom smatrat će se ona ponuda koja, uz ispunjenje uvjeta iz
nadmetanja, sadrži i najviši iznos cijene za kupoprodaju nekretnine.
Prvenstveno pravo na sklapanje ugovora o kupoprodaji poslov­nog prostora iz
točke I. ove Odluke imaju:
– članovi obitelji smrtno stradaloga hrvatskog branitelja iz Domovinskog rata,
– članovi obitelji zatočenoga ili nestaloga hrvatskog branitelja iz Domovinskog
rata,
– HRVI iz Domovinskog rata,
– dragovoljci iz Domovinskog rata te ostali hrvatski branitelji iz Domovinskog
rata koji su proveli u obrani suvereniteta Republike Hrvatske najmanje 12
mjeseci,
ako sudjeluju u javnom natječaju i udovolje uvjetima iz najpovoljnije ponude.
Postupak javnog nadmetanja provodi povjerenstvo koje je sastavljeno od jednog
predstavnika Ministarstva zaštite okoliša, prostornog uređenja i graditeljstva,
jednog predstavnika Ministarstva obitelji, branitelja i međugeneracijske
solidarnosti i jednog predstav­nika Ministarstva financija.

III.

Ovlašćuje se ministrica zaštite okoliša, prostornog uređenja i graditeljstva da,
nakon provedenog postupka prodaje poslovnog prostora iz točke I. ove Odluke, a
sukladno ovoj Odluci, u ime Republike Hrvatske sklopi ugovor o kupoprodaji.

IV.

Sredstva ostvarena prodajom poslovnih prostora iz točke I. ove Odluke prihod su
državnog proračuna Republike Hrvatske, a namijenjena su za stambeno zbrinjavanje
stradalnika iz Domovinskog rata, te njima raspolaže Ministarstvo zaštite
okoliša, prostornog uređenja i graditeljstva.

V.

Ukoliko se poslovni prostori ne prodaju u roku od 6 (šest) mjeseci od izgradnje,
Republika Hrvatska, Ministarstvo zaštite okoliša, prostornog uređenja i
graditeljstva, će iste ustupiti na upravljanje Središnjem državnom uredu za
upravljanje državnom imovinom.

VI.

Danom stupanja na snagu ove Odluke prestaje važiti Odluka o prodaji poslovnih
prostora u vlasništvu Republike Hrvatske u zgradama namijenjenim stambenom
zbrinjavanju hrvatskih ratnih vojnih invalida iz Domovinskog rata i članova
obitelji poginuloga, umrloga, zatočenoga ili nestaloga hrvatskog branitelja
(»Narodne novine«, br. 44/98 i 109/99).

VII.

Ova Odluka stupa na snagu danom donošenja, a objavit će se u »Narodnim
novinama«.

Klasa: 372-01/06-01/03
Urbroj: 5030108-06-1
Zagreb, 28. ožujka 2006.

Potpredsjednica Vlade
i ministrica obitelji, branitelja i
međugeneracijske
solidarnosti
**Jadranka Kosor, dipl. iur**., v. r.

Odluka, NN 37/2006-912
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)